Papersnake/gushiwen huggingface dataset:
惜花春起早慢·向春来
佚名（宋代）

向春来，睹林园，绣出满槛鲜萼。流莺海棠枝上弄舌，紫燕飞绕池阁。三眠细柳，垂万条、罗带柔弱。为思量，昨夜去看花，犹自斑驳。须拌尽日樽前，当媚景良辰，且恁欢谑。更阑夜深秉烛，对花酌、莫辜轻喏。邻鸡唱晓，惊觉来、连忙梳掠。向西园、惜群葩，恐怕狂风吹落。
题卢文峰十二知丞文集
方逢辰（宋代）

骊珠一颗千仞渊，渔翁探得遭骊眠。
一朝吹堕千万颗，恐是蛟骊卧半天。
骈花俪叶妙天下，文赋直追古班马。
手抉河汉裂锦章，写在诗歌轧骚雅。
大篇赤手捕长蛇，不须控勒骑生騧。
短篇任意起忽伏，苍江浩浩涛中槎。
文章妙手压场屋，到底亡羊还得鹿。
庐陵方买载月舟，清淡又展朝天轴。
军将打门书一封，呼起醉梦为醒忪。
只怕至宝不肯留山中，雷霆风雨取去还蛟龙。
代胡仓进圣德惠民诗一首
王阮（宋代）

平楚皆膏壤，成汤忽旱年。人知圣虑切，恩遣使臣宣。

乙卯饥荒后，长沙富庶全。纪年四十载，斗米二三钱。

县县人烟密，村村景物妍。朱蹄骄柳陌，金镫丽花钿。

习此民成懒，加之吏不虔。力耕终苟且，劝课或迁延。

绿野田多旷，潢池恶未悛。曷尝修稼政，但见饰宾筵。

丰稔时难保，盈虚理有还。自应成赤地，安得咎苍天。

义廪真良法，皇家以备先。积仓何止万，存数仅馀千。

滥以疏庸迹，来司敛散权。一身初抵此，四顾但茫然。

奏发常平弊，财蒙内帑捐。敢云呈敏手，幸免奋空拳。

蔑问秦输闭，专稽稷懋迁。陆修流马运，水作汎舟连。

凡属灾伤事，深将利害研。兼并勤告谕，商旅渐喧阗。

市直虽翔踊，官收却痛蠲。北来因鼎粟，南至出渠船。

稍稍收成廪，纷纷出著鞭。起于衡岳趾，环厥洞庭舷。

湖北疆参错，江西境接联。里虽千万远，身亦再三遄。

必务经行遍，深防赈给偏。规模颁郡吏，出纳谨乡贤。

敢避风兼雨，周爰陌与阡。有时沉水底，镇日上山巅。

不复通舟楫，宁容坐马鞯。屐多穿石仄，裳惯湿河壖。

江步时时到，村虚日日穿。救头方甚急，援手讵辞胼。

畴昔虽多病，驰驱却自痊。已成迷晓夜，不复惮山川。

松径行时盖，杨花坐处毡。光华虽备使，萧散类登仙。

林密花频剪，途穷木可缘。石攲行恐压，溪涨涉疑漩。

昔出正初吉，今经六下弦。奔忙驰似箭，来往转如圜。

王事歌苞杞，归心却杜鹃。力虽疲险阻，志务报陶甄。

忆昨初行日，萧然亦可怜。饿羸皆偃仆，疾疫更牵缠。

讵止家徒壁，多遗屋数椽。葛根殚旧食，竹米继新饘。

略救朝昏急，终非肺腑便。声音中改变，形质外羸孱。

气苶胸排骨，神昏眼露圈。步攲身欲仆，头褪发俱卷。

妇馁心成疾，儿啼口坠涎。乱花生目睫，炎火亢喉咽。

袅袅浑无力，昏昏只欲眠。尽挛持耒手，顿削负薪肩。

状貌已成鬼，号呼几乱蝉。兽穷思旷野，鱼困想清泉。

山僻无人到，帷惊有使褰。初闻争欲走，稍定使来前。

尔俗饥虽困，吾君施体乾。知民方疾苦，遣吏抚迍邅。

置院收鳏寡，分场赈市廛。贷粮招复业，散种使耕田。

寒给衾裯暖，春颁药剂煎。凡今严吏责，皆是恤民编。

稍见儿童集，徐看父子牵。共争扶杖听，咸乐置邮传。

茶献迎门礼，香浮夹道烟。耳闻身鼓舞，心切涕潺湲。

坐定徐言此，从来未见焉。一时愆润泽，万里奏艰鲜。

灌溉非无桔，精虔亦有牷。畬乾终损粟，池涸竟枯莲。

诗骇周宣魃，经书鲁国蝝。坐令民皞皞，翻作泣涟涟。

平日安丰稔，今朝乍疾颠。老羸如病马，壮健若飞鸢。

忽见皇恩沐，亲驰使命专。听言初挟纩，拜赐悉鸣弦。

新岁天心格，经时雨势绵。东皋耕泽泽，南亩溜溅溅。

坎豆皆勤作，根涯悉勉旃。水耕荣唪唪，陆种茂芊芊。

件件丝盈轴，方方麦荐笾。指知食欲动，目望酒先撋。

舍北行歌畅，村南伐鼓渊。鱼占何必梦，斗覆已明躔。

甲子晴尤好，嘉平雪记填。自今知岁岁，王道永平平。

抚己叨逢主，占星幸备员。耳亲闻击壤，手敢废题笺。

农事修其职，邦基赖以坚。但令仓廪实，何患犬羊膻。

商克周饥止，邢存卫雨愆。定知丰稼穑，端在讲戈鋋。

足食繄兵法，行粮咏雅篇。愿陈王朴论，一稔遂平边。
答宋之问
司马承祯（唐代）

时既暮兮节欲春，山林寂兮怀幽人。登奇峰兮望白云，

怅缅邈兮象欲纷。白云悠悠去不返，寒风飕飕吹日晚。

不见其人谁与言，归坐弹琴思逾远。
游虎邱
王述（宋代）

寻胜招提去，追随李郭舟。
水云迷远目，烟景变新秋。
大惬幽人赏，应忘倦客愁。
归来须及晚，初月在山头。
梅
丁谓（宋代）

琼叶宫闱饰，瑶华乐府词。
和羹资倚相，止渴济全师。
七实连三实，南枝对北枝。
同心将紫带，长恐失芳时。
墙西一首
刘克庄（宋代）

只留一影伴山房，坐待墙西隙月光。
鹤忽归来寻旧里，燕犹相对语斜阳。
虽无传附青云显，赖有书消白日长。
万一载醪人问字，为言侬仅识偏旁。
经采石望太白墓
刘永之（明代）

采石多名酒，苔矶水自香。昔年李太白，于此屡衔觞。

失意长安道，狂歌入楚邦。云烟挥翰墨，宫锦制衣裳。

醉骨埋青嶂，荒祠带夕阳。余亦忘机者，翩然辞帝乡。

田园萧水上，井邑葛山旁。去去随鸥鸟，烟波正渺茫。
水调歌头
沈明叔（宋代）

汉事正犹豫，足迹正跫然。严陵老子，当时底事动天顽。曾把丝纶一掷，藐视山河九鼎，高议凛人寒。竹帛非吾事，霄汉任腾骞。

问云台，还得似，钓台巅。几年山下，使人犹识汉衣冠。寄语功名余子，今日成尘何在，百战亦多艰。一笑桐江上，来往钓名船。
沁园春·长至阳生
佚名（宋代）

长至阳生，律转黄锺，门左弧垂。记当年瑞世，梦传玉燕，今朝诞节。香爇金猊。南极星明，北山堂邃，松桧苍苍龟鹤随。况蟠桃下熟，仙童来献，喜介双眉。平生谋画多奇。算收拾功名须有时。曾指麾万骑，刍飞粟挽，折冲千里，彗扫星驰。荐口澜翻，宸恩鼎至，此去须还衣锦归。人都道，黑头卿相，慷慨男儿。
咏镜
骆宾王（唐代）

写月无芳桂，照日有花菱。不持光谢水，翻将影学冰。
湖州歌九十八首 其九
汪元量（宋代）

一出宫门上画船，红红白白艳神仙。
山长水远愁无那，又见江南月上弦。
杂感六首
梅鼎祚（明代）

羲轮发扶桑，虞渊弭六龙。圆景戒恒满，朏魄以示冲。

如何夸毗子，作意矜颜容。步捷举趾高，顾盼有余工。

执极何不然，人鬼且合从。屋禽骄亦淫，气焰若流虹。

修途焉可竟，天运亦有终。
咏般若台一首赠源□长□
钱端礼（宋代）

□□云收出远林，两山不隔□□鸣。
层台迥出层霄外，霜□还同霜月平。
修竹可人无俗韵，疏梅能事□僧清。
宝□遍□虚空界，深夜犹闻梵呗声。
道中即事
释绍嵩（宋代）

饶水回回转，白云西复东。
日斜喧急雨，天阔退飞鸿。
薄暮沿西峡，隆寒正北风。
兹行有胜事，未敢叹途穷。
友人病疮
刘克庄（宋代）

自检方书坐一床，教寻藁白采蒲黄。
画眉连日疏妆合，炼气通宵住道房。
倦听瀑声令睡醒，闷拈诗卷遣心凉。
犹胜华发从军客，归卧茅檐养战疮。
禅人并化主写真求赞
释正觉（宋代）

枯木之春，蟠桃之辰。
自然时节，不费精神。
啐啄丹山之凤窟，游不桃华之龙津。
一机历历，三昧尘尘。
眼中之物物中眼，身里出门门里身。
四月二日同诸弟过夏华父水亭小饮
李流芳（明代）

四月二日天清和，夏家亭子熏风多。扁舟出郭兴无限，三杯草风颜先酡。

向夜蛙声闹深竹，中池星影牵微波。歌残酒尽人不醉，篷底独眠愁奈何。
月下杲饮七首
杨万里（宋代）

斜斜花影欲愁予，唧唧虫声亦爱渠。
月与诗人元不薄，侬於欢伯未应疏。
觅梅
程大昌（宋代）

花中结子酸连骨，正味森严众苦之。
待得和羹渠自会，如今划管皱双眉。
张总干挽诗
叶适（宋代）

长年官食旅边州，当路知音不自由。
荐墨虽圆人已寂，半轮斜月返新丘。
犍为城下夜泊闻夷歌
陈羽（唐代）

犍为城下牂牁路，空冢滩西贾客舟。

此夜可怜江上月，夷歌铜鼓不胜愁。
病起四诗 其四 四论报
陈造（宋代）

我本扶犁手，为儒父兄意。全家饱官廪，发肤尽君赐。

一念三稽首，报答迄未议。向来挹前修，谓可跬步至。

即今频频食，空负堂堂志。尚当桑榆收，未可弁髦弃。

柰何不自爱，生理冒所忌。致君荣吾亲，环省已不冀。

馀年犹视息，旧学有造诣。其次在立言，揆予敢辟是。

于世粗有益，就死可无愧。噬将金玉女，凛凛戒失坠。
吴中中秋怀瓜庐诸友
赵希迈（宋代）

凉分一半秋，此夜客吴州。
无侣共明月，唤醒同倚楼。
天虚云气尽，风静桂香浮。
遥忆前年醉，狂吟沧海头。
吴王墓
王禹偁（宋代）

惜哉吴王墓，秦帝尝开破。
应笑埋金玉，千年贾余祸。
不待虎迹销，已闻鲍车过。
又是骊山头，炎炎三月火。
除夜长安作（一作李京诗）
李景（唐代）

长安朔风起，穷巷掩双扉。新岁明朝是，故乡何路归。

鬓丝饶镜色，隙雪夺灯辉。却羡秦州雁，逢春尽北飞。
官况
宋庠（宋代）

久旷三山直，空陪五日趋。
文无饰羽巧，心有刻舟愚。
陛戟愁饥死。关门骇宠呼。
缺然偏自愧，乘马与双凫。
饮绣谷亭题一百八件酒瓷录后同樊榭先生龙泓赵勿药作
汪沆（清代）

玉兰花下同呼酒，爱此名瓷小户加。饮到清明刚百六，双卮留伴殿春花。
同舍问及故山景物用钟字韵诗以答
邓忠臣（宋代）

吾庐高对玉池峰，日听诸天奏鼓钟。海外鹤归青嶂觉，洞中花落碧溪逢。

翻经夜对高禅请，采叶晨邀老圃从。说与群仙如画出，纷然归思乱云浓。
春晚
白玉蟾（宋代）

我怪东风黠，暗知春欲归。
尽将杨柳絮，剪作雪花飞。
满庭芳 贺人生日四月年六十
李昌祺（明代）

梅弹垂金，柳绵飘雪，绿阴清昼偏长。画堂初晓，庆寿沸笙簧。

花偏从头再起，任教他、乌兔奔忙。悬弧旦，才登耳顺，痛饮又何妨。

年年逢此日，新茶新笋，件件堪尝。喜子能，干蛊孙战文场。

那更闲身自在，且休论、紫绶金章。人都道，天留老眼，安坐阅沧桑。
偈颂一百二十三首
释祖钦（宋代）

栽田且博饭，随分煮藜苋。
一任少丛林，佛法不怕烂。
锦堂四景图 其二 夏云多奇峰
李俊民（金朝）

幸得从龙变态，尚何出岫无心。正苦人閒畏日，不思天上为霖。
玉楼春
黄仁荣（宋代）

监郡风流欢洽。
浣溪沙
佚名（宋代）

北固江头浪拍空。归帆一夜趁秋风。月明初上荻花丛。渐入三吴烟景好，此身将过浙江东。梦魂先在鉴湖中。
杨柳词四解
宋祁（宋代）

垂杨无态不堪夸，犹有馀情解作花。
三月纷纷飞似雪，白门啼杀叛儿鸦。
七月十一夜凉风聚至事书怀三绝句·其三
傅察（宋代）

窗外时闻一叶落，槐阴惊起几蝉鸣。
秋风定是多情物，解作离肠欲断声。
还山吟
张元凯（明代）

还山吟桂花，松子秋云深。山人还山抱孤琴，空山猿鹤来相寻。

还裘何必登遥岑，远公自有东西林。东西山色看皆美，一入林中可以止。

土木形骸无所拟，悠悠忽忽恒如此。再歌还山吟朱颜，俄受白发侵还山。

欲俟买山金，无金终负还山心。一瓢一锡且随意，许由巢父百世之上为知音。
病间答杂端庞淳之见寄
宋祁（宋代）

廓落弥旬故眼移，居惭君粟养支离。
绫衾倦梦愁淹卧，星鬓流年报早衰。
药剂袪繁催月杵，茗腴供啜嗜春旗。
迷魂复幹闻清唱，不减巫阳筮些诗。
伯逢欲予买一田墅因成自讼
宋祁（宋代）

予从大夫后，禄乃二千馀。
簪笔论何事，藏山著底书。
病教年事早，拙使宦情疏。
合治菟裘未，蜗牛尚有庐。
夜展张蠙集，误泼酒其上，戏作
袁宗道（明代）

一生惯落第，结愁深贯骨。化作怪哉虫，鬉鬉乱卷帙。

毒气著人胸，好怀变萧瑟。得酒应消糜，馀樽解吾戚。
句 其二
胡恢（宋代）

怪鸟啼春不避人。
雨中水阁闲眺 其一
苏泂（宋代）

两山正作脩眉绿，一水犹如疋练横。竟日书窗览今古，几年人世少豪英。
句
岑参（唐代）

初程莫早发，且宿灞桥头。
戏效荆公作四首 其二
顾清（明代）

高柳骈密荫，疏篁延清风。留客广厦宽，沈李冰壶空。

梁石介清池，绿波缘芙蓉。日转禽语乐，幽林回短筇。

逍遥崇台上，兴入江南峰。
题报恩寺惟照上人房
皎然（唐代）

上界雨色干，凉宫日迟迟。水文披菡萏，山翠动罘罳.

中有清真子，愔愔步闲墀。手萦颇黎缕，愿证黄金姿。

旋草阶下生，看心当此时。
杨歧祖师赞
释普济（宋代）

三脚驴子弄蹄行，金毛师子大哮吼。
五峰峭峻摩苍穹，千古万古杨家愧。
太平
孙承恩（明代）

长原转高岗，径路石硗确。江流相回环，山势亘绵络。

入城人迹稀，白画闭寂寞。公馆草树荒，饥乌下庭啄。

椎髻女妇丑，短衽赤双脚。扶携趁朝墟，白发裹青箬。

陆行多豺虎，水行多鲛鳄。惨惨客子情，触目风景恶。
过凤山崎
林占梅（清代）

下视遥村近，群峰似画屏。野田春水白，山坞暮烟青。

倦鸟知休息，长松入杳冥。修途行尚远，坐憩小邮亭。
重游天台华顶峰
释文珦（宋代）

梯空上华顶，老脚尚能堪，
照胆泉源异，薰人药气酣。
危巅窥巨浸，晴日破重岚。
记得前回到，幽人未结庵。
亡内女兄徐氏哀挽
龚诩（明代）

一从夫死誓终天，甘守贫寒八十年。名姓自期书太史，风声未十让前贤。

苦心只有孤灯识，清梦惟凭独鹤怜。如此正宜为世表，不蒙旌异为无钱。
鹧鸪天（寿徐主簿）
郭应祥（宋代）

前数重阳后小春。中间十日是生辰。二年稳作栖鸾客，百里谁非贺燕人。

无一事，扰天真。年登八八愈精神。句稽宜解淹贤辙，黄发犹须上要津。
谢秦少游
徐积（宋代）

讲罢潮沟吟绿槐，手持铜钵待相陪。青瞳好客难留住，白足高僧又带回。

今日许寻陶令菊，明年约寄陆生梅。庞公妻子方炊黍，且报舟人莫起桅。
文侯与虞人期猎
刘向（两汉）

魏文侯与虞人期猎。是日，饮酒乐，天雨。文侯将出，左右曰：“今日饮酒乐，天又雨，公将焉之？”文侯曰：“吾与虞人期猎，虽乐，岂可不一会期哉！”乃往，身自罢之。魏于是乎始强。
次韵和王巩六首 其二
苏轼（宋代）

少年带刀剑，但识从军乐。老大服犁锄，解佩付镕铄。

虽无献捷功，会赐力田爵。敲冰春捣纸，刈苇秋织箔。

栎林斩冬炭，竹坞收夏箨。四时俯有取，一饱天所酢。

君生纨绮间，欲学非其脚。左右玉纤纤，束薪谁为缚。

勿令闻此语，翠黛頩将恶。笑我一间茅，妇姑纷六凿。
徐州黄楼
唐之淳（明代）

尝读子由黄楼赋，每恨不作彭城游。今来系船览城郭，残山剩城令人愁。

人谁其人我所求，楼非其楼名则留。烟消云破见斜日，城落石出如清秋。

长公治世才最优，敛此大惠施一州。不著丝纶玉堂署，要洗靴袜浑河流。

心存赤子天为助，手却河伯人无忧。功成事定作宫室，酾酒赋诗相献酬。

一时宁知著千载，两赋直可回万牛。倚阑击节怀远谋，东风飞来双白鸥。

台沈戏马登狐兔，楼空燕子鸣桑鸠。雄图伯业等尘土，独有文事岿山丘。

意公魂魄常夷犹，化为千尺之黄虬。与波上下浴日月，镇遏巨浪同浮沤。

登临不尽且北去，回看钓艇弄沧洲。
简严承务二首 其二
赵蕃（宋代）

霜髭不摘老可憎，迹虽未然心已僧。舌根鼻观习气在，茗椀策勋香事仍。
苏州闾丘江君二家雨中饮酒二首
苏轼（宋代）

小圃阴阴遍洒尘，方塘潋潋欲生纹。
已烦仙袂来行雨，莫遣歌声便驻云。
肯对绮罗辞白酒，试将文字恼红裙。
今宵记取醒时节，点滴空阶独自闻。
五纪归来鬓未霜，十眉环列坐生光。
唤船渡口迎秋女，驻马桥边问泰娘。
曾把四弦娱白傅，敢将百草斗吴王。
従今却笑风流守，画戟空凝宴寝香。
潘南山辞禄已久铨曹忽荐之初词甚嘉阅二载陪点三次不果用乃知荐者之虚饰也因赋一绝
谢迁（明代）

桃李纷纷足艳阳，春风何意到枯桑。萧然白发丈人行，却作少年三伴郎。
赵宝学挽词二首
林季仲（宋代）

珠海光无尽，瑶山气自温。
鸿基开烈祖，余庆袭贤孙。
妙墨潜虬动，雄词骇浪翻。
九重应震悼，同性失毛原。
宫词
张公庠（宋代）

禁园春去偶同行，杏子垂垂叶底青。
烧酒初尝人乐饮，绿槐阴下倒银瓶。
点绛唇·杨柳腰枝
石孝友（宋代）

杨柳腰枝，春来尚怯铢衣重。眼波偷送。笑把花枝弄。雨帐云屏，一枕高唐梦。春情动。殢人娇纵。困亸钗横凤。
亚字谜
陈亚（宋代）

若教有口便哑，且要无心为恶。
中间全没肚肠，外面强生棱角。
王母池
刘挚（宋代）

阿母宫前阿母池，池光清滑泻玻璃。岸擎黼座涵佳气，影上仙衣润彩霓。

灵液发源来海谷，飞花随泛出桃溪。羽车凤盖无消息，寒月沈沈宝殿西。
五杂组
陆游（宋代）

五杂组，山雉羽。
往复还，江头路。
不得已，贵臣去。
瑞鹤仙 贺吴宜人七十 员外春母也
夏言（明代）

南山开锦绣。尚菊有黄花，芙蓉簇秀。日映华堂，锦席帘幕，重重晓寒初透。

宾鸿来后，恰才过、小春时候。正墙头、梅蕊舒琼，香入玉堂春酒。

那有。七帙宜人，彩衣满眼，佳儿佳妇。今辰届寿。喜朝来，青镜里，绕珠翠，乍添鹤发丝丝，转觉朱颜胜旧。

看云霄、三桂联芳，孙枝齐茂。
外屏不固婢有思逸者小儿作高栅限之
王洋（宋代）

一从为客今五年，囊中羞涩无一钱。
虽逢恶客如栎社，匠石不顾斤斧全。
自矜尚可诧妻子，不用戒谨长安眠。
性庸外户从不闭，窃类陈平佐刺船。
昨者小儿治藩鹰左臂常掣韝，病鹤伤心怀旧匹。
有自而然尔莫惭，无以聚人吾自黜。
又思厨清固无馀，以我养尔何怨疾。
忍饥只合且困眠，何为目眺思悠然。
尔今肠空尚图逸，藉饱安得同周旋。
人生有命甘淡泊，安贫听我歌薰弦。
古来饥渴第可忍，醉饱以德方称贤。
自嘲
陆游（宋代）

贪禄忘归秪自羞，一窗且复送悠悠。
镜明不为人藏老，酒薄难悠客散愁。
正得虚名真画饼，元非大器愧函牛。
年来事业知君否？高束诗书学问囚。
寄赵宰三首
陈造（宋代）

頫江山水簷楹外，壮观风烟画轴中。
诗客去留俱不恶，缓摇吟辔倚天风。
荷花
曹彦约（宋代）

写遍阶头万叶红，不成无味只书空。
绛绡剥尽红酥凸，给与烦襟作冷风。
四月末天气陡然如秋遂御祫衣游北沙亭观江涨
黄庭坚（宋代）

沙岸人家报急流，船官解缆正夷犹。
震雷将雨度绝壑，远水粘天吞钓舟。
甚欲去挥白羽箑，可堪更著紫茸裘。
平生得意无人会，浩荡舂鉏且自由。
题虎丘剑池
刘宰（宋代）

石壁千年立，池泉百尺深。
萧萧陵下木，贵恨古犹今。
即事
郑刚中（宋代）

夏木垂嘉阴，中夜微雨集。
晨兴涉西园，爽气衣外入，
侧身过幽林，叶上见馀湿。
菰蒲暗池塘，有鹭如玉立。
乐哉吾此居，时平足堪葺。
楚妃叹五首
曹勋（宋代）

人静宫深夜漏长，深宫漏永忆君王。
可怜不及秋蒲草，犹得承欢荐宝床。
千秋岁（彦时教授兄生日）
王之道（宋代）

金风玉宇。庭院新经雨。香有露，清无暑。溪光摇几席，岚翠横尊俎。烘笑语，佳时聊复乡人聚。

门外荷花浦。秋到花无数。红鲙鲤。青浮醑。何妨文字饮，更得江山助。从此去。蒲轮入佐中兴主。
判幸粹求免税丁
郢州太守（宋代）

松垣笔力破苍溟，欲援任涛免税丁。
一段风流好公案，锦江重写入图经。
乾清宫侍宴
允祺（清代）

仙禁初舒一叶蓂，瑞云时向玉阶停。尧尊香满春前举，天语温阶醉后听。

无限恩光分几席，始知乐事聚家庭。年年此际陪欢宴，四海雍和万类宁。
招同藏公过万松寺看牡丹作
李锴（清代）

春草弄芳色，相思欲何言。孤琴不成调，脱身寻丘园。

新新无已时，迟莫将谁援。火传薪指穷，兹理如所宣。

软吹起客心，问彼尘外缘。何以契道怀，棼杂或不牵。

行歌入沕穆，杖笠任后先。真境匪远趣，隈隩金绳悬。

宝华湛琉璃，白日丽轻烟。翠鸟试翾飞，威凤稍低鶱。

诸相固纷糅，繄谁得其原。妙香粹无著，畅悟无生前。
钱塘上元夜祥符寺陪咨臣郎中丈燕席
曾巩（宋代）

月明如昼露叶浓，锦帐名郎笑语同。
金地夜寒消美酒，玉人春困倚东风。
红云灯火浮沧海，碧水楼台浸远空。
白发蹉跎欢意少，强颜犹入少年丛。
吕舍人北使
刘攽（宋代）

汉德舟车万里通，赤心持节复平戎。空同气色连穷发，当户君臣聚引弓。

马酒禦寒朝伴冻，貂裘冲雪昼禁风。清蒲固有安边画，可待甘陈傅郑功。
送陆明府之任
俞宪（明代）

东望卢龙镇，君行岁载阴。昔年操瑟侣，今日抱琴心。

戌苦寒花发，庭闲露草深。试听歌出牧，霄汉有知音。
咏雪亭绝句和皆人
储雄文（清代）

木落见茅茨，爨烟寒未起。人语一溪冰，荷担立沙嘴。
送茹屯田知无为军
司马光（宋代）

叠鼓鸣铙迎候新，军牙孑孑倚淮津。
聊应衣绣过乡曲，不作引章惊故人。
荻迸短芽淝水暖，荷浮圆叶漅湖春。
使君此去荣多少，犹是当年书剑身。
和慎思与文潜无咎对榻夜话达旦
蔡肇（宋代）

穷秋天气少晴明，雨叶风窗夜夜声。
应为幽人听未足，不教骢马出重城。
驾幸月坛群望西街
徐渭（明代）

玉露清秋湛碧空，金舆夕月引群工。
红云自结龙文上，彩仗如移桂影中。
壁畔常仪端捧鬯，郊西新魄正垂弓。
布衣久分华山侣，笑向归驴堕晚风。
八声甘州 重阳园中独坐，菊花有开者
沈曾植（清代）

舫斋西背指菊花开，餐英太清寒。自灵均去后，远游无绪，往日难还。

缭绕秋空雁字，漫画不堪观。海鹤霜辰警，如此江山。

影事回环重数，怕老君眉皱，秋色阑珊。惜秋花郑重，写出瘦诗看。

又多少回黄转绿，恁上云乐语老胡谩。龙山去，几人帽落，鬓影霜残。
瓜步阻风作
李弥逊（宋代）

西风趣秋去，何日放船回。
不见澄江练，唯闻卷地雷。
宦游双鬓改，飘泊寸心灰。
落日乾坤里，微吟酒一杯。
沁园春 忆春草轩
范贞仪（清代）

最忆当年，膝下承欢，春风草堂。有桃花堤畔，锦霞晴灿；

游鱼潭有，翠尾悠扬。一带疏篱，千层怪石，碧映琉璃水一匡。

尤堪忆，是女为君子，学步书房。

可怜无限思量，忍轻送莺花负艳阳。记北海尊开，歌珠如垒；

东山月上，妆镜浮光。往事难忘，前因犹在，倚遍庭柯几断肠。

从今后，与登楼王粲，一样思乡。
题刘朝英进斋
杨万里（宋代）

灯火三更雨，诗书一古琴。惟愁脚力软，未必圣门深。

莫笑云端树，初如涧底针。不应将一第，用破半生心。
贺皇太子九月四日生辰四首
杨万里（宋代）

重九吹花节，千龄梦日时。
东朝分菊水，南内赐萸枝。
禹酒无多酌，尧樽更一卮。
三宫千万寿，剩费若干诗。
侍伯兄宿履庵即事呈本老
王柏（宋代）

朔风萧骚霜正浓，追随雁影来城东。
楼阁宝门八字启，一超径入青莲宫。
老师槌拂活泼泼，临机一喝开盲聋。
舌根拖地无死句，何曾一字粘虚空。
管带忘怀闻妙义，豁然暗与吾道通。
诸方善人忽聚散，黄昏方打斋时钟。
明极堂前吞个枣，画灰炉畔捉条龙。
须臾八万四千偈，尽在蒲团默坐中。
夏夜
范成大（宋代）

脉脉惜佳夜，泠泠成浩歌。
傥无诗句子，将奈月明何！
露气蒙花重，风声入树多。
清欢殊未办，桂影堕江波。
示儿
陆游（宋代）

文能换骨馀无法，学但穷源自不疑。齿豁头童方悟此，乃翁见事可怜迟。
和中道伏日次韵
梅尧臣（宋代）

伏日每苦热，古来亡事侵。
尝闻东方朔，割肉趋庭阴。
百职当早罢，将畏赫日临。
我无归遗人，怀念空沾襟。
春日有怀元甫
李黼平（清代）

山中昨夜雨，芳草滋浅碧。园芳新绿稠，庭华故红积。

良辰寡俦侣，忽念越乡客。幕燕营此身，逵鸿矫其翮。

遥怜一樽酒，访古谁与适。榆露暧远村，桑烟澹长陌。

苏碑辨讹字，韩碣寻遗迹。傥下湘子桥，予心寄潮汐。
秋日即事三首
张耒（宋代）

萧萧衰草傍墙生，中有寒虫白日鸣。
秋物荒凉禾稼熟，悠悠驱马水边行。
丙戌人日与内侄汪景渊同饮于宜晚二首
陈著（宋代）

忆昔儿嬉祖母旁，如今甲子一周强。
尽窗三世亲亲话，分付儿孙此意长。
致政杨侍郎挽歌二首
司马光（宋代）

忧国心如石，当朝有古风。
挂冠虽在远，遣札不忘忠。
飞旐西归洛，新阡背倚嵩。
还令往来客，下马白杨中。
送玉海宗师还茅山
褚伯秀（宋代）

湖澥天教十载閒，玉经功就胜居坛。
惊尘天目妨龙卧，晚岁华阳望鹤还。
入咏五噫丹阙近，会心三笑画溪寒。
世缘历尽仙缘熟，坐断陪真向上关。
破虏凯歌六首
周麟之（宋代）

将军羽扇自临戎，帐下健儿争立功。
铁马莫来淮上牧，汉家旗纛半天红。
小除立春
黎淳先（明代）

隔江梅柳换芳辰，两度愁肠老此身。历日明朝犹是乙，菜盘此夕已传辛。

开樽但见椒花好，喧枥谁来炬影□。叹息春风鸠杖客，孙雏亦是綵衣人。
赠宋小著
四锡（宋代）

紫皇御天方视事，将择灵官补仙吏。
金波古殿寒星帘，虹节蜺旌观就试。
白皙仙人皆雪衣，衣冠森列蟾蜍墀。
宝盘初赐红霞馔，斗魁挹酒空淋漓。
水精地上宫花折，枝可渥丹花艳白。
高於建木老於椿，其名仙桂长含春。
又有骊龙长万尺，波涛为屋渊为室。
逆鳞满颔如锋鋩，触之则怒无人当。
旁有明珠夜月光，宛转炫耀生灵芒。
能探骊珠折得桂，方许骖鸾驾凤皇，
方令碧落为星郎。所以房星之精姓东方，
字曼倩，受天命，
佐炎汉；昴星之灵其姓萧，其名何，
贵为相，封於酂。
复有中台称茂先，读书三十车，
乃为晋朝辅相之大臣。又有长庚字太白，
下笔一万字，是为唐朝之俊人。
予知下则诞而为俊杰榤，上则列为星辰。
君曾再对珠旒试，君才堪作仙宫吏。
骊粲粲蟾枝香，紫烟华绶黄霓裳。
风装云驭惯升陟，太霄瀚海尝翱翱。
愿以横天之鹏为逸驾，垂天之虹作飞梁。
驰雷走电以惊策，叱风挥雨前启行。
结水精佩云锦章，随君一至於仙乡。
松笔
王十朋（宋代）

我有文房宝，莫如毛颖清。来从丹桂窟，封以五夫城。

辈行惟彤管，宗盟是墨卿。湘东谩三品，无此岁寒名。
旅次文水县喜遇李少府
施肩吾（唐代）

为君三日废行程，一县官人是酒朋。

共忆襄阳同醉处，尚书坐上纳银觥。
和响泉叔父九月七日游惠山韵二首 其二
顾飏宪（清代）

岩菊斑斑嫩蕊香，轻霜着树杂青黄。三秋节未逢重九，七日辰先遇少阳。

石蹬有情留点笔，碧山无语对飞觞。微酲初解新茶熟，一勺清甘自在尝。
海南入夏困于炎蒸，阴晴不定，次园、任畦占验持胜，因次其语作歌调之
孙元衡（清代）

火山赤坂窑为烘，跕跕鸢乌堕水中。曰旸曰雨万夫命，两美握管窥苍穹。

占晴用阳阳用九，雌霓气化招雄虹。丹蛇百尺吐光曜，十日并出扶桑红。

请雨者卜戊申旦，引领屏翳鞭群童。臛蠵臑鳖酬海若，烝凫炙鸹天吴宫。

依据周鞞骋雄辩，镌劖造物谈言工。勾芒司天搴赤羽，玄武奔属驰青骢。

晞朝重轮暮重珥，星毕好雨箕好风。盲飙疠物肆憍蹇，黑气覆船沈闇瞢。

肤寸祁祁不待族，九芒杲杲生于东。密云不雨理可测，阳爻化坎佔惟通。

流金烁石天所毒，倒井翻盆惊夏涷。两臂一脚齐鸟舞，袒身短鬼何顽凶。

汗濡柱石蛟唇泾，燄赫焦烟鼍鼓𩐠。萍叶始生鱼呴呴，蒺藜既菀虫薨薨。

阵旋庭户奔马蚁，翅扑窗寮喧蠛蠓。老鹳鸣垤窥窟宅，拙鸠唤妇归房栊。

鲁阳戈挥返三舍，誇父弃杖行当穷。栾巴噀酒火为灭，巫尪焚却终疲癃。

轻身作牺兆桑祷，执法幽能谁汨鸿。我姑妄言君且听，儒术自守昭昭忠。

羿彃解羽黩威武，娲鍊上补贪天功。大光长世乐无极，三十六度休徵蒙。

大荒之外国穷发，瀛壖以南人洞胸。坐见雕题黑齿裔，肉人醢骨危其躬。

农夫狼顾忧旱涝，尔独胡狃愚顽衷。吴牛喘月逴龙喜，物性诡谲良难同。

为召黔雷解其说，答之天道犹张弓。
十诗谢寥计使
陈造（宋代）

绣衣盖代公，学力闯天造。
千篇发幽秘，万物困陵惊。
攗收尽随和，吾富无乃暴。
小试推敲手，聊效桃李报。
灵龟石
陈岩（宋代）

巧石排成五总龟，人间无事不前知。
如今已自灵於物，还记泥中曳尾时。
次韵酬因胜老
方岳（宋代）

浅山如霁水连天，江北江南路几千。
入梦老亲双白发，归欤早及菊花前。
命筑高邮城外石堤诗示董事诸臣
弘历（清代）

河水日以高，河堤日以起。漾舟度高邮，城庐见堤底。

无计使之与堤平，生灵所系惊心视。前度淮城命砌石，兹审缓急略可恃。

无已下策仍用之，縻帑固非所惜已。愧我犹无疏瀹能，责人尽职斯非理。

巩固崇墉保障资，费期实用而已矣。
戏元弼
陈师道（宋代）

车驰卒奔风雨过，白发故人余一个。
幸是元无左阿君，何须不著陈惊坐。
戴胜
梦观法师（明代）

青林煖雨饱桑虫，胜羽离披湿翠红。
亦有春思禁不得，蕣花枝上诉东风。
元日次韵
胡仲弓（宋代）

才书元旦帖，清事绕吟身。杖履堪行乐，箪瓢不似贫。

灯花天外喜，池草梦中春。强饮酴酥酒，陶陶太古民。
读道书作六首 其六
朱熹（宋代）

王乔吹笙去，列子御风还。至人绝华念，出入有无间。

千载但闻名，不见冰玉颜。长啸空宇碧，何许蓬莱山。
张尚书挽诗
王炎（宋代）

细数青云士，如公有几人。
登龙心不遂。烹鲤字犹新。
后进思高谊，中朝念信臣。
百年乔木折，有识共酸辛。
赖编脩读书庄诗
杨士奇（明代）

清流城外读书庄，旧隐诗书岁月长。玉署归来春正永，松门溪水落花香。
经游湆澹留题澄寂轩
黄裳（宋代）

湆澹险怪士，气马如狂涛。趋蹶日万变，风石常相遭。

浮沈有命在，险易如人何。此累稍稍远，十里无横波。

剑潭澄寂客，注酌无丧得。狂心到此阑，观水还无观。

蟾光中夜静，银色满襟寒。谩对浮屠笑，若心应了了。

莫看滩上涌，但取潭中照。
季夏望日博罗韩煦仲过访镜园晚泛木兰堂玩月以落日放船好轻风生浪迟为韵得六言十首 其七
邓云霄（明代）

一瓣莲花小舫，四边兰岸香风。但觉舟行天上，恍如人在壶中。
浪淘沙（三首）
汤珍（明代）

滟滪瞿塘险未平，狂沙恶浪见堪惊。
相逢尽劝公无渡，蜀道那闻断客行。
岁暮言怀 其二
吕守曾（清代）

寂寞成吾懒，中怀杂苦辛。风霜欺病客，岁月促归人。

此事犹疑久，无言坐起频。不知乡国泪，到日几行薪。
庆江检详太夫人 其六
潜放（宋代）

记得迎承过葛川，稚金未肃嫩凉天。当时若径趋金阙，安得庐陵有此缘。
浣溪沙
黄机（宋代）

流转春光又一年。春愁尽日两眉尖。草草幽欢能几许，已天边。

会得音书生羽翼，免教魂梦役关山。帘卷落花千万点，雨如烟。
题草衣岩
释德洪（宋代）

祝融凌寒空，方陟缘云径。此山翠被重，有岩如侧磬。

拂石聊枕肱，便觉诸缘静。万瓦粲霜晓，千里增目迥。

石头有高弟，衣草却心病。千年续灯人，谁接悬丝命。
萤
杨公远（宋代）

飞萤生腐草，熠燿暗中游。
贴水灯相照，穿林火独幽。
风前疑烬落，雨里讶星流。
映读除车胤，今人肯效不。
化成寺对雨
崔光玉（明代）

一雨妨游屐，萧然自化成。墙披苍藓合，谷概白云平。

涧急遥传响，峰连岂辨名。骤随鸣磬韵，细逐讽经声。

檐卜居然长，池莲未便倾。飘飏浑搅梦，登眺不胜情。

天柱应全暗，金沙想半盈。晚晴山更碧，佛日透林明。
后湖访古各赋一题得西邸
徐铉（宋代）

南朝藩阃地，八友旧招寻。事往山光在，春晴草色深。

曲池鱼自乐，丛桂鸟频吟。今日中兴运，犹怀翰墨林。
书原上鲍处士屋壁
方干（唐代）

水阔坐看千万里，青芜盖地接天津。

祢衡莫爱山中静，绕舍山多却碍人。
齐天乐 落荷花寄碧梧姊
谈印梅（清代）

天涯又是清秋节，莲衣乍凋轻粉。待雁书成，采香人远，逗起一粉离恨。

擘笺分韵。怕旧日吟怀，别来销尽。月晓风清，练塘烟景有谁问。

乡园犹记往事，田田钱样小，初荐樱笋。帘影筛凉，簟纹回润，风色先传雨信。

流光箭紧。念客里看花，几番红褪，归去江南，梦中无远近。
竹枝歌上姚毅夫 其二
周行己（宋代）

翠幕留夜灯烛光，主人欢娱客满堂，龙船盛酒蠡作觞。

秦吹齐歌舞燕倡，夜如何其夜未央。
四月二十七日同姚同年燮熊鹾尹松之陈明经凤孙小集江亭 其三
蒋湘南（清代）

禅心定后絮难飘，旧愿深惭谥洞箫。万事都归张翰酒，十年不艳马卿桥。

文章花样来宾戏，跌宕风情入解嘲。醉后略嫌豪气在，胸中五岳未全消。
感情
于武陵（唐代）

东风吹草色，空使客蹉跎。不设太平险，更应游子多。

几伤行处泪，一曲醉中歌。尽向青门外，东随渭水波。
句
王随（宋代）

照池莲艳红疑菜，入户山光翠可枯。
碌碌古词
温庭筠（唐代）

左亦不碌碌，右亦不碌碌。野草自根肥，羸牛生健犊。

融蜡作杏蒂，男儿不恋家。春风破红意，女颊如桃花。

忠言未见信，巧语翻咨嗟。一鞘无两刃，徒劳油壁车。
灌园
袁凯（明代）

荒陂渺渺接连筒，葱叶青青芥叶红。
不道虞卿著书手，白头衣食野人同。
三字诗六首
寒山（唐代）

寒山道，无人到。若能行，称十号。有蝉鸣，

无鸦噪。黄叶落，白云扫。石磊磊，山隩隩.

我独居，名善导。子细看，何相好。

寒山寒，冰锁石。藏山青，现雪白。

日出照，一时释。从兹暖，养老客。

我居山，勿人识。白云中，常寂寂。

寒山深，称我心。纯白石，勿黄金。

泉声响，抚伯琴。有子期，辨此音。

重岩中，足清风。扇不摇，凉冷通。

明月照，白云笼。独自坐，一老翁。

寒山子，长如是。独自居，不生死。
寿萱堂为钟指挥题
杨荣（明代）

羡子文武才，出身事明主。乘时际风云，临戎拥貔虎。

伟哉树奇际，荣华耀簪组。严亲既云徂，致力养慈母。

高堂种萱花，绿叶何湑湑。朝日画帘深，春风綵衣舞。

承欢介眉寿，华觞泛清醑。天伦有真乐，和气蔼庭宇。

紫诰锡荣封，圣恩自弘溥。分阃肃江汉，移节镇荆楚。

桓桓仗天威，韬略足禦侮。丹心秉忠义，报国誓相许。

愿言慎始终，芳名播千古。
竹城
周邦彦（宋代）

竹城何檀栾，属翠分雉堞。王封尽四堑，同有岁寒节。
别李将军
李咸用（唐代）

一拜虬髭便受恩，宫门细柳五摇春。

男儿自古多离别，懒对英雄泪满巾。
念奴娇 其二 赠吴梅村先辈用东坡赤壁韵
尤侗（清代）

江山如梦，叹眼前、谁是旧京人物。走马兰台行乐处，尚记纱笼题壁。

椽烛衣香，少年情事，头白今成雪。杜陵野老，风流独数诗杰。

更听法曲凄凉，四弦弹断，清泪如铅发。莫问开元天宝事，一半晓星明灭。

我亦飘零，十年湖海，看雨丝风发。何时把酒，浩歌同送明月。
写心五首 其五
方回（元代）

此身脩至此，尚恐玉有瑕。自兹脩更脩，庶几宽我涯。

不然轮生角，岂不柅厥车。故无熊虎卜，亦未梦龙蛇。

学不取临川，文不取永嘉。诗不取晚唐，有正宁无葩。

真魏吾所师，未觉朱程赊。此身脩至此，馁死曾何嗟。
自建康路中见梅次前韵
吴芾（宋代）

行尽山冈喜见梅，停骖深欲少徘徊。
那知急雨连天暗，更有狂风卷地来。
无计略临花下坐，却嗟空向眼前开。
行人赖有尊中绿，遥想孤芳寄一杯。
伪庭小汗夭亡，复以六岁余孽僭号擅位
张煌言（明代）

频年长狄扫黄图，此日狼星敛角无？石矢未曾宾肃慎，金人犹角祭休屠。

虽然下殿当天象，可复穹庐满帝都！独笑中华皆妇孺，几回膜拜捧胡雏！
送周汉东入都
方回（元代）

同是黄山采药人，相逢十载客中身。赘疣天地吾无用，萍梗江湖子亦贫。

曳组定趋金马署，扬鞭初闯玉京尘。徐阎卢老如相问，向道犹馀漉酒巾。
西江月·於已搜寻臧善
王哲（金朝）

於已搜寻臧善，虑思绝泯为先。减财节色保丹田。对景须行方便。老幼自然有禄，且休苦苦孜煎。放开一朵白花莲。管取西江月现。
别陈讲师
朱熹（宋代）

几年劳梦想，今日慰登临。况入芝兰室，又闻金玉音。

与君连夜语，尽我一生心。此外成华发，无因得重寻。
太上皇帝灵驾发引挽歌词六首
范成大（宋代）

文德尧新庙，威灵旧禹山。
海门宾羽卫，地轴启云关。
无路攀仙驾，当年拱圣颜。
小臣衰疾泪，空望帝乡潸。
泊岳阳城下
杜甫（唐代）

江国踰千里，山城仅百层。岸风翻夕浪，舟雪洒寒灯。

留滞才难尽，艰危气益增。图南未可料，变化有鲲鹏。
西江月·蓂褪尧阶八叶
佚名（宋代）

蓂褪尧阶八叶，桃翻禹浪三层。欢传崧岳挺生申。儿女团栾争庆。名注长生仙籍，未须仰祝龟龄。芳联子舍早蜚声。富贵荣华鼎盛。
濯缨石
吴朝奉（宋代）

乘兴沧浪水际行，江澄如练接天平。
玉樽暮举频添酒，石砥浮簰就濯缨。
夜月浸潭冰鉴冷，密星沉水浦珠明。
南山环峙相辉映，直耸蓬莱侍玉清。
射鹗山
吴敏（宋代）

东山空阔原野平，吴王养鸡筑高城。秋天饥鹗未饱食，侧翅下攫殊无情。

守城壮士心孔恶，旦夕窥兹捕鸡鹗。雕弓一展羽箭发，鹗也时从半空落。

山人学射艺渐精，遂使山无鹗鸟鸣。却思勾践侵吴日，何不令之射越兵。
大石调·初生月儿
佚名（元代）

初生月儿一半弯，那一半团圆直恁难。雕鞍去后何日还？捱更阑，淹泪眼，虚檐外凭损阑干。
先天吟示邢和叔
邵雍（宋代）

一片先天号太虚，当其无事见真腴。
胸中美笺肯自衒，天下英才敢厚诬。
理顺是言皆可放，义安何地不能居。
直从宇泰收功后，始信人间有丈夫。
卧佛岩
胡德琳（清代）

千尺高岩瀑布流，振衣五月讶深秋。莫言此子津梁倦，卧听沧江日夜流。
寄成都高苗二从事
李商隐（唐代）

家近红蕖曲水滨，全家罗袜起秋尘。

莫将越客千丝网，网得西施别赠人。
颜鲁公太师二首
石介（宋代）

唐家六世树威恩，外建藩翰御不宾。
二十三州同陷贼，平原犹有一忠臣。
句
王感化（唐代）

草中误认将军虎，山上曾为道士羊。（《题怪石》八句，

皆用故事，今但存其一联）
再作述怀
程俱（宋代）

不作头钱直，徒看万卷书。秋萤羞赫日，潢潦异归墟。

绝意高门地，真乘下泽车。终年日高卧，岂问夜何如。
九张机
佚名（宋代）

八张机，回文知是阿谁诗？
织成一片凄凉意，
行行读，厌厌无语，
不忍更寻思。
木兰从军
王士元（宋代）

萧娘吕姥秽青史，闺中乃有奇女子。手持军帖替爷征，黑水黄河去何驶。

风萧萧兮班马鸣，沙场谁识夫人城。数千里外爷娘泪，十二年中鼓角声。

功成露布飞驰草，女儿画上淩烟姣。明驼千里赋归来，生女反较生男好。

即今试向塞垣行，尚想当时出塞声。不知女将今何在，惟有狼烟万缕生。
和王闲叟见赠兼简李商老
谢逸（宋代）

绿发工词章，白头困州县。老气吞儿曹，胸中书万卷。

遗我盈把珠，璀璨辉组练。何时游匡庐，登堂识君面。

更邀谪仙人，共醉山间院。愿君出樊素，可供一笑倩。
次韵和崔公孺国博模刻文正范公阅古堂诗
韩琦（宋代）

阅古堂成在北边，希文诗笔美前贤。高吟尚纪终军策，小字如前乐毅篇。

欲起贵名增世慕，更刊馀礼广人传。其他事业知难泯，尽入仁宗实录编。
登湖光亭
韩维（宋代）

雪尽尘消径露沙，公家池馆似山家。
翠痕满地初生草，红气通林夫放花。
匝岸平波清照雁，压城危榭斗回鸦。
自惭白首犹圭组，此地年年常物华。
观灯小酌十四夜半大风而雨
方回（元代）

皓月微红映落霞，试呼樽酒答年华。
柑为天下无双果，梅是春前第一花。
自古良辰难得友，暂时老子不思家。
夜深忽作大风雨，乐事元来亦未奢。
春日杂兴五首
陈棣（宋代）

桃李漫芬芳，终然委路旁。
踏青心欲醉，举白兴何长。
梦觉池塘绿，诗成草木香。
懒追时俗好，独立倚苍茫。
三次澄鳞韵喜闻捷音
许及之（宋代）

昨夜灯花喜，今朝吉语新。犁庭真破竹，入境若无人。

何力裨洪造，擎拳爇宝薰。从今愿诸将，献捷日频频。
题易田先生说剑图
吴照（清代）

易田老翁当代儒，说剑先后有两图。蓬心画意不画剑，芝山剑与琴书俱。

翁口悬河证桃氏，旨趣本与蒙庄殊。我亲几杖凡几面，咳唾落地皆经腴。

纯钩有七我未睹，寒铓定使妖魅逋。惟从画卷资考订，腊广如鬣谁知乎。

一椽老屋安几榻，点缀杂以松杉梧。紫阳山馆正寒雨，夜窗独坐红镫孤。

龙身虎气跃纸上，引杯直欲倾百觚。少年击剑虽未学，此心自许雄万夫。

烛花剪穗吐光焰，搦三寸管胆气粗。天晴从公得把玩，规制请用溪藤摹。
送朱师古龙图少卿师潼川二首
杨万里（宋代）

甲戍花策时集英，相看须鬓各青青。
曲江初别春三月，北阙重来再一星。
百石去官君似邴，千年归鹤我输丁。
因书若寄杨员外，莫道山寒少茯苓。
临江仙 其一 可渡桥喜晴
杨慎（明代）

可渡新晴韶景媚，不愁寒透征衣。滇阳渐近雪霜微。

旧游如梦衣，旅思欲纷蜚。

时序惊心催候雁，嗈嗈鸣向朝晖。多情何事帛书稀。

明年春色里，领取一行归。
送辛少府任乐安
张籍（唐代）

才多不肯浪容身，老大诗章转更新。

选得天台山下住，一家全作学仙人。
丁亥元日二首
方回（元代）

元日如常日，閒人更老人。
后杯真寿酒，便服胜朝绅。
何物称三品，今朝过六旬。
候门怜稚子，莫放杏梢春。
齐天乐 其三 寿吕字彬
张慎仪（清代）

翩翩浊世佳公子，无怪得名能早。拨乱多才，爱人以德，自是神仙通晓。

知音太少。惜海上成连，悕弹古调。冷落鱼龙，黾蛙阁阁闹津要。

葭吹春风到了。听双双乾鹊，绕庭喧噪。渐入中和，惊红骇绿，恰好岁星临照。

居然蓬岛。定饭熟胡麻，果荐安枣。迭晋匏宣，祝使君寿考。
游郭希吕石洞二十咏·深秀
刘过（宋代）

苍髯万松宫，窈窕一径开。
请回俗士驾，切莫呵殿来。
秋怀十首
韩元吉（宋代）

何许砧声清梦回，丁东犹作佩环猜。
卷帘风露凉如水，端为嫦娥向此来。
饶州马殿院频寄黑髭药服数千丸斑白未减作诗
王禹偁（宋代）

两州迢递隔长江，寄药知君念老郎。
妙术远惭周柱史，衰容争老汉冯唐。
未除凡骨无仙分，欲断愁根有醉乡。
多羡绣衣须鬓黑，满身唯带柏台霜。
陈日华删定读书林
袁说友（宋代）

雄编已汗南山竹，对坐松篁夸鼎足。
犹嫌官事作痴儿，故向书林巧徵逐。
苍龙宛转鳞之而，此君寂寞清且高。
晚来雁鹜无人进，又报明公欲变骚。
山阁雨中喜邵四右庵至即送晚晴山长还山阴叠涪翁仁亭诗韵
蒋仁（清代）

昏沈湖上雨，舒卷云中山。云山抱城走，杰阁凌朝寒。

笠屐天际落，古道君一斑。不惮峻岭滑，送客吴越关。

行衣尽岚气，笑语倚危栏。相于岁晏里，听雨围炉间。

俄顷雨声止，霁色明江端。贺监从此去，中流应仰观。
宫词八首 其五
周密（宋代）

沈沈禁漏蜡花残，侍宴归时午夜阑。新燕乍来人独睡，夜深风雨作新寒。
句
吕端（宋代）

愚臣钩直难堪用，宜用濠梁结网人。
寓中江县楼
张斛（金朝）

武江斜转石，文岫独参天。绿涨他山雨，青浮近市烟。

松薪炊白粲，水蔓系红鲜。自喜飘蓬迹，安居过两年。
古意三首 其一
张耒（宋代）

园中杨柳树，飞舞似含羞。如何风静处，尽放眼中愁。
奉化道中寄怀
徐荣（清代）

姚君前夏过我饮，手持蒋侯荐士诗。倾囊出示一尺稿，高跨騄駬追娥曦。

自辟鸿濛建旗鼓，主此世界非君谁？眼空四海亦许我，悬竿午影深相期。

一别蹉跎忽三载，寄章未报惭殹唲。逢人问讯每讥笑，苦道著书常忍饥。

君知时尚逐腥腐，鮀朝朱顿当门楣。吟诗作赋世不要，看我自好如君痴。

七年湖上饿不死，沿檄又作东西驰。四明突兀蛟门奇，春风吹船沧海湄。

春风吹来复吹去，青山满眼谁相知？闻君卖画且沽酒，闭门日对文君眉。

固穷如此亦可乐，俯首何必为人羁？明朝扣户踏春雨，握手莫使杯行迟。

醉索新诗仰天读，玉壶击碎从渠嗤。
城南蒋庄四首 其四
李长民（宋代）

寒来惟喜睡，忽忽又朝暾。地迥霜逾白，庭空鹊自喧。

甑头烟半吐，盏面酒微温。莫问乌银价，晴檐好负暄。
以琴送郡守二首
徐元杰（宋代）

天朝交口重声名，公自翛然物外情。
氓有焦桐旌往恋，当年靖献与俱清。
济渎
汪元量（宋代）

玉简投潭洞，金樽出石隈。
龙光蟠窟宅，蜃气结楼台。
卷地风雷起，掀天雨雹来。
人间为济渎，水底即蓬莱。
浪淘沙（即事）
仲并（宋代）

草圣与诗余。清韵谁如。生绡团扇倩谁书。月湛素华天似水，深院凉初。

人散晚钟疏。后约还虚。良宵忍放枕鸾孤。要得相逢除是梦，有梦来无。
寻李山人不遇
王建（唐代）

山客长须少在时，溪中放鹤洞中棋。生金有气寻还远，

仙药成窠见即移。莫为无家陪寺食，应缘将米寄人炊。

从头石上留名去，独向南峰问老师。
桐华烟为吴国良赋
潘纯（唐代）

尝闻吴刚上天去，手斫嫦娥宫里树。调向人间作散仙，阳羡州里水边住。

曾见玉兔杵玄霜，三生悟得烧墨方。墨成得钱即酤酒，那知世有白玉堂。

百年生计万虑息，身不求知名四集。卧吹长笛看青天，岁扫桐烟三百石。

周郎昔斲长桥蛟。腹里有白凝为膏。石床煖倾玉髓滑，竹屋夜捣山月高。

江南李墨人共惜，安得今人不如昔。君看郁郁歙州山，山上青松尽千尺。
和前人赋别 其一
文天祥（宋代）

翠松三万顷，松雪著神仙。柳院催金钥，江花送玉鞭。

晓岩云壁立，晚棹浪规圆。未了醉翁事，重寻颍上田。
南津淑济庙
王十朋（宋代）

越国曹娥孝可书，惜无同气与之俱。武陵今有贤儿女，弟似灵均娣女须。
辛亥八月二十五日舟过黄州
陈曾寿（清代）

鼓角声中几度过，夕阳如梦旧山河。再来更觉西山好，只是青随泪眼多。
沈长山山庄绝句三首
郑明选（明代）

东家园里扑黄柑，西岸坟前种石楠。
蝘蜒似蛇缘短壁，鹭鹚如鹤下澄潭。
句 其五
董乂（宋代）

数封天子诏，两代帝王师。
秦六主后秦三主
郭之奇（明代）

蒲洪姚仲皆人杰，石氏将倾方并作。蒲节初飘五丈形，草苻独震三秦魄。

老羌赍志不忘华，遗言归晋知所托。氐运当兴襄遂穷，羌苌自此归苻索。

未烦苻健哭元才，且看东海任景略。取燕并蜀夏夷兼，五胡之盛畴相若。

骄主疲民百胜馀，逞心逸志谁堪格。漫侈投鞭欲断流，岂知单骑还惊鹤。

氐衰羌盛亦寻常，新平缢主何太薄。丕登及崇须臾灭，秦雍总为诸夷扩。

苌取长安曰后秦，子兴帅众未全弱。姚泓弗负秦始削，建康悬首晋非虐。

区区江左承正朔，破氐灭羌如振落。氐羌归晋作晋仇，天终为晋锄叛虐。
宽堂赵左藏泣子
释居简（宋代）

广寒秋思苦，桂霣最芳枝。既失鸾胶助，宁忘獭髓医。

彭于殇有间，苍与昊安知。不独天难问，人间更问谁。
张功父请祠甚力，卿之，简以长句
杨万里（宋代）

老夫不及朱师古，纳却太常少卿卿潼府。
老夫不及张约斋，乞卿华州仙观名云台。
金印如斗床满笏，富贵何曾膏白骨。
一世穷忙为阿谁，终日逢人皱两眉。
卖身长须仍赤脚，忍面墦问乞东郭。
添丁德曜喜欲颠，孤竹一簟真个错。
张君有他复有田，朱君归去无一钱。
老夫老矣不归去，五柳先生应笑汝。
桂隐纪咏四十八首 其二十五 俯镜亭
张镃（宋代）

唤作大圆镜，波文从此生。何妨云影杂，榜样自天成。
诉衷情
曾觌（宋代）

晚妆初试蕊珠宫。随步异香浓。檀槽缓垂鸾带，纤指捻春葱。

莺语巧，上林中。正娇慵。暂教花下，帘影微开，多谢东风。
寄林可山
胡仲弓（宋代）

可人期不至，日日望山孤。
不是招吟侣，多应觅酒徒。
虚名付蕉鹿，清兴动莼鲈。
见说同川好，能通一苇无。
九日依唐生韵五绝句 其三
刘摰（宋代）

无处登临百尺楼，若为销散仲宣忧。拒霜寒菊常烟雨，愁满江城冷澹秋。
应天长（苏堤春晓）
张矩（宋代）

曙林带暝，睛霭弄霏，莺花未认游客。草色旧迎雕辇，蒙茸暗香陌。秋千架，闲晓索。正露洗、绣鸳痕窄。费人省，隔夜浓欢，酲处先觉。

重过涌金楼，画舫红旌，催向段桥泊。又怕晚天无准，东风妒芳约。垂杨岸，今胜昨。水院近、占先春酌。恁时候，不道归来，香断灯落。
夷则商国香慢（赋子固凌波图）
周密（宋代）

玉润金明。记曲屏小几，翦叶移根。经年汜人重见，瘦影娉婷。雨带风襟零乱，步云冷、鹅筦吹春。相逢旧京洛，素靥尘缁，仙掌霜凝。

国香流落恨，正冰铺翠薄，谁念遗簪。水天空远，应念矾弟梅兄。渺渺鱼波望极，五十弦、愁满湘云。凄凉耿无语，梦入东风，雪尽江清。
合衣寝
元稹（唐代）

良夕背灯坐，方成合衣寝。酒醉夜未阑，几回颠倒枕。
秋夜偕诸生月下诵桂子月中落之句因以为韵 其一
冯昌历（明代）

空山人境寂，秋光转清霁。幽人坐夜深，披衣对丛桂。
喜闻绳武元亮有归期
李彭（宋代）

行云无定姿，况复出岫心。因风著孤屿，怅望故山岑。

游子在天著，胡为成滞淫。巽坎浩难期，关河阻且深。

向来一纸书，何啻万黄金。未射汉庭策，不妨梁甫吟。

孤花春欲尽，里许要同斟。
立春日小集呈李端叔
苏轼（宋代）

白发已十载，青春无一堪。
不惊新岁换，聊与故人谈。
牛健民声喜，鸦娇雪意酣。
霏微不到地，和暖要宜蚕。
岁月斜川似，风流曲水惭。
行吟老燕代，坐睡梦江潭。
丞掾颇哀援，歌呼谁怕参。
衰怀久灰槁，习气尚馋贪。
白啖本河朔，红消真剑南。
辛盘得青韭，腊酒是黄柑。
归卧灯残帐，醒闻叶打庵。
须烦李居士，重说后三三。
鄚州扁鹊故里
吴养原（清代）

奇缘水饮上池深，肺腑无劳按脉寻。垣一方人能洞见，不曾窥得李醯心。
句
谌祜（宋代）

雅翻汉月催黄发，雁断胡天想翠华。
罗畴老录示和丹霞绝句五首次韵 其五
李纲（宋代）

片云出岫当何在，独鹤摩空自识回。若会去来无二相，丹霞应肯下岩来。
西江月
杨冠卿（宋代）

论行藏。盍在凌烟阁上。”因次其韵

妙墨龙蛇飞动，新词雪月交光。论文齿颊带冰霜。凤阁从来宫样。

寿菊丛开三径，清姿高压群芳。折花聊尔问行藏。曾见横飞直上。
恋情深 其二
毛文锡（五代）

玉殿春浓花烂熳，簇神仙伴。罗裙窣地缕黄金，奏清音。

酒阑歌罢两沈沈，一笑动君心。永愿作鸳鸯伴，恋情深。
将去大通久雨始晴治诗就毕 其二
林旭（清代）

诗无数首那言删，吟到三年岂便安。早日何曾知句法，旁人谓不费心肝。
候仙园有感
高珩（明代）

素壁荧荧醉墨颠，芙蓉花落客凄然。何人分我西州涕，也对清溪叹逝川。
秋雨过徐尔常园再宿海曙楼三首
唐时升（明代）

老入欢娱地，谁能让少年。
向来辞急盏，今夕趁繁弦。
坐密宫商辞，情忘笑语颠。
酒酣佯潦倒，双倚侍儿肩。¤
西淙山观雨
刘克庄（宋代）

与客同登万仞崖，蔽天风雨蓦然来。
六丁白昼诛炎魃，百怪苍渊起蛰雷。
毒蟒喷时林尽黑，怒龙裂处石中开。
吾生不及观河决，得赋斯游亦壮哉。
高阳台 题李香君小影
孙荪意（清代）

曼脸匀红，修蛾晕碧，内家妆束轻盈。长板桥头，最怜歌管逢迎。

无端鼙鼓惊鸳梦，怅仓皇云鬓飘零。黯消凝。旧院春风，芳草还生。

桃花扇子携罗袖，问天涯何处，寄与多情。廿四楼空，白门明月凄清。

江山半壁成何事，但苍茫一片芜城。莫伤心。金粉南朝，犹剩娉婷。
过孺人挽词
王十朋（宋代）

扁舟昔访戴逵居，早识奇儿骨相殊。不是剡溪能蕴秀，祇应蚌腹解生珠。

家从机断知为学，身自鸡鸣起奉姑。儒术登科有犹子，大书遗懿照龟趺。
题友人云母障子
王维（唐代）

君家云母障，时向野庭开。
自有山泉入，非因采画来。
雷雨护婴图
王汝玉（明代）

雷凭凭，雨溟溟。母抱儿，中野行。母心苦，儿心惊。掩儿耳，令勿听。

母西四顾屡屏营，人生至爱天所生。胡为武才人独无母子情。
度大庾岭
宋之问（唐代）

度岭方辞国，停轺一望家。
魂随南翥鸟，泪尽北枝花。
山雨初含霁，江云欲变霞。
但令归有日，不敢恨长沙。
挽卢革通议
毕仲游（宋代）

耆宿今多少，惟公景德人。家邻吴市卒，名重汉庭臣。

路在犹耕月，门閒似送春。才知图画好，时见旧精神。
过笮桥道中龙祠小留
陆游（宋代）

江边龙庙何年作，白浪花中插朱阁。朝暾渐上宿雾收，春气已动晨霜薄。

我来倚栏一怅然，芦花满空如柳绵。安得身为双白鹭，飞上滩头却飞去。
晦日重宴
高峤（唐代）

驾言寻凤侣，乘欢俯雁池。班荆逢旧识，斟桂喜深知。

紫兰方出径，黄莺未啭枝。别有陶春日，青天云雾披。
病起镜中见白发此去七十无十寒暑矣偶得长句
陆游（宋代）

短鬓萧条失故青，人间真似宿邮亭。
正令宽作十年梦，安用更留三日醒。
覆瓿书成空自苦，击辕歌罢遣谁听？客来若觅衰翁处，睡起悠然倚素屏。
永嘉曹君赠诗次韵一首
刘克庄（宋代）

开卷沉吟首屡搔，想提诗律比戎韬。
清于学士茶烹雪，壮似将军弩射涛。
再茜三纁由染渍，久泉卷石可深高。
蜗庐自笑无卮酒，不得浇君道路劳。
柬胡卫道 其二
刘过（宋代）

结束弓刀鞍马间，精神矍铄我犹顽。褒衣博带休相笑，前带头巾金帽环。
吊尧章
周文璞（宋代）

相逢萧寺已累然，自咏离骚讲太玄。
极目旧游犹白石，伤心孤塚只苍烟。
儿从外舍收残稿，客向空山泣断弦。
帝所修文与张乐，魂兮应是到钧天。
赠李儋侍御
韦应物（唐代）

风光山郡少，来看广陵春。残花犹待客，莫问意中人。
咏史
王丘（唐代）

高洁非养正，盛名亦险艰。伟哉谢安石，携妓入东山。

云岩响金谢，空水滟朱颜。兰露滋香泽，松风鸣珮环。

歌声入空尽，舞影到池闲。杳眇同天上，繁华非代间。

卷舒混名迹，纵诞无忧患。何必苏门子，冥然闭清关。
退谷
李天馥（清代）

偶随泉声行，还逐泉声止。泉声近不鸣，清流石齿齿。

孤亭俯层巅，满阶红叶委。万籁动笙竽，岚光生涧底。

秋气入夕佳，微凉耽徙倚。蓬瀛想金仙，薜荔吊山鬼。

此地昔流觞，高会拟曲水。我来悄无人，空山落松子。

望远资无穷，念往情何已。兀兀碧槛前，坐看溪云起。
镫下读许丁卯集
周玉瓒（清代）

清宵未忍卧，万籁一时静。偶携仲晦集，据案意兼领。

送别多幽思，吊古得真境。自然风谓佳，岂必才力骋。

晚唐诗体弱，落落殊可省。樊川温李外，似此亦清警。

明珠十斛圆，推服良自永。吟哦更烧烛，兴寄众虑屏。

掩卷月华高，松窗澹疏影。
南源庙
赵友直（宋代）

乾坤何处不披图，觅胜谁从此地过。
三相神功垂舜治，千秋庙地壮勾湖。
衢通瑞象无尘境，山隔眠牛有坦途。
伏腊岁时同到此，祠前瞻拜一諠呼。
荷
李峤（唐代）

新溜满澄陂，圆荷影若规。风来香气远，日落盖阴移。

鱼戏排缃叶，龟浮见绿池。魏朝难接采，楚服但同披。
白水池次俞山长韵
杨公远（宋代）

石眼泉流乳，盈池永不乾。
空明涵玉润，湛徹带云寒。
月浸知无异，鸥来订却难。
何郎今在否，好向此凭阑。
寓兴十首
张至龙（宋代）

高风吹秋霜，庭前百草死。
谁知草有根，昨夜东风起。
关山别荡子
赵嘏（唐代）

那堪闻荡子，迢递涉关山。
肠为马嘶断，衣从泪滴斑。
愁看塞上路，讵惜镜中颜。
傥见征西雁，应传一字还。
夫人孙氏挽诗
周麟之（宋代）

嫔风合冠女图中，礼法能兼郝与钟。
自许夫知黄鹄志，曾看女拜紫鸾封。
高堂把酒同婣睦，燕坐繙经乐始终。
知载管彤书盛事，只今门有婿如龙。
次东坡先生韵 其一
张孝祥（宋代）

微凉入船窗，秋水满湘浦。过尽前头滩，只得夜来雨。
风雨
施枢（宋代）

入夏惟忧旱，秋来却浸霪。
风声连海响，山气与云深。
望岁丹心切，忧时白发侵。
旅中无别事，隐几自长吟。
题公益答孙鲁斋帖
孛朮鲁翀（元代）

丞相裁诗答布衣，殷勤辞翰总珠玑。秋风吹落苍松树，二百年来此道非。
画葡萄 其一
刘璟（明代）

忽疑前夜风雨急，苍苍乱木蟠虬龙。枯藤老骨化不去，络索倒垂烟露空。
大涤洞
吕某（宋代）

古桧沉沉万籁微，祥光萦绕锁瑶扉。
石间怪底泉涓滴，却是老龙行雨归。
江天晓望次南仲韵
杨公远（宋代）

江天向晓緼轻寒，雾卷云收眼界宽。
雁起沙头兵出戍，鹭翘柳上雪成团。
数声柔橹船初发，一片寒芦叶半乾。
无奈满前诗料富，耽吟几致废朝餐。
杨梅 其二
陈景沂（唐代）

止渴还相似，和羹谅亦同。不思五和里，调济荷元功。
辽海舟中 其十五
释今无（明代）

黑风吹船艕，莫堕罗刹国。微躯不足云，寸心未有托。
郭安仁赞
吴高（明代）

先生名进士，五马刺循阳。守己一廉足，好修千里扬。

清谣多秀麦，遗爱在甘棠。款酬芳陌酒，江天路杳茫。
柳长句
杜牧（唐代）

日落水流西复东，春光不尽柳何穷。巫娥庙里低含雨，

宋玉宅前斜带风。不嫌榆荚共争翠，深与桃花相映红。

灞上汉南千万树，几人游宦别离中。
三月二十二日游昭山前一日讷禅师死
周紫芝（宋代）

今日天色佳，晴光与山秀。道人邀我出，共访山中旧。

马首转岩阿，佛屋露螭兽。残花趣春事，白水决崖溜。

山行乱人影，香火各奔辏。禅师秋月空，遗像孤鹤瘦。

平生三昩句，高压岛与昼。风吹水成纹，妙语本天就。

莫言鸠摩罗，临死出神咒。
奉怀国公大公兼寄杨镇抚
唐之淳（明代）

一从驰驿向西秦，几欲封书托使臣。渭水白云生马足，函关紫气接车尘。

众中持节传宣久，到处题诗访古频。藩府官寮多属望，料知杨震独情亲。
诗一首
贾公望（宋代）

倏忽向六十，萍蓬无奈何。
丹心犹奋迅，白道分蹉跎。
正直士流少，倾邪朋类多。
阳光一销铄，不复见妖魔。
章靖冯公哀词 其四
宋祁（宋代）

风旌引素辕，歌绋远犹喧。此路成千古，何人叹九原。

未亡钟淑俪，不朽寄空言。兄子今为后，春秋无馁魂。
春睡
朱淑真（宋代）

午窗春睡中，堆枕起来时。
瘦怯罗衣褪，慵妆鬓影垂。
旧愁消不尽，新恨忽相随。
有蝶传魂梦，无鸿寄别离。
席上偶成呈主簿兄
白玉蟾（宋代）

原气推宗分不疎，一相思一检舆图。
三生骨肉几回别，万里音书半字无。
风雨每思君对榻，江湖长只影为徒。
春城烟锁南台暮，两地襟情片月孤。
袭克懋托疾不肯入试赋赠
李攀龙（明代）

似得冥鸿意，兼深抱璧情。一鸣堪自失，三献转相经。

白雪看前辈，青云让后生。已须横四海，且复爱连城。
拙句赠大司农白阳毕老公祖得请荣归 其二
王在晋（明代）

周南旋旆指三齐，霜落丹枫叶满溪。江上同人吾老矣，天涯游子赋归兮。

急流自昔臣邻重，姱节重烦御墨题。黄发向来堪顾问，征书东下莫言稽。
感怀 其一
陈至言（清代）

白石何齿齿，清泉何浥浥！中有穷巷人，风尘寡颜色。

驱马发大河，碎琴金台侧。风尘肉眼多，慷慨竟何益。

羽以翠得称，玉以韫鲜识。谁曰托微波，终使形骸隔。

姱修求匪亏，吾道在夷白。任运可逍遥，何须计通塞。
谢陈伯成学士
强至（宋代）

蓬莱仙人才伟英，三世实以文章称。
持杯玉虹汲涧壑，奋笔金虎虓丘陵。
开怀未尝有表暴，出语矧复无骄矜。
超然古人考是否，蔑尔时俗论爱憎。
识君始者两俱少，独我今也百不能。
半载沉疴类鹤瘦，终朝痴卧如冻蝇。
医工诊臂即司命，药债搅心逾恶朋。
烦君终日一问讯，使我多感常填膺。
感而有赠不须怪，近来交态犹春冰。
秋
佚名（唐代）

月色驱秋下穹昊，梁间燕语辞巢早。古苔凝紫贴瑶阶，

露槿啼红堕江草。越客羁魂挂长道，西风欲揭南山倒。

粉娥恨骨不胜衣，映门楚碧蝉声老。
与伯常会宿宿猿洞
程师孟（宋代）

双塔和云宿翠屏，梦魂千里到禅扃。
还教画手添新意，一簇林猿伴二星。
初归平泉，过龙门南岭，遥望山居即事
李德裕（唐代）

初归故乡陌，极望且徐轮。近野樵蒸至，平泉烟火新。

农夫馈鸡黍，渔子荐霜鳞。惆怅怀杨仆，惭为关外人。
题马竹所画
虞集（宋代）

霜清木落江海空，一棹归来何处翁。双松千岁如铁石，为尔回薄旋天风。

忆昔神龙剑所化，夕卧沧波弄明月。望中冉冉云气生，直接银河上琼阙。
过南墅怀寒岩二首
释善珍（宋代）

年年散粟出朱门，狗盗鸡鸣总受恩。
空有玉棺归碧落，更无红粉哭黄昏。
遍行苔藓寻陈迹，拟倩梅花招醉魂。
常恐丘原千载后，不生荆棘长兰荪。
小孤山（俗谬为小姑，上有圣母庙像在焉）
吴哲（宋代）

中流玉卓迥无群，大海雄藩自楚分。
绝顶薰芗常蔽日，靓妆楼阁不藏云。
孤根暗直龙栖宅，乱水平铺鸟篆文。
我欲维舟明月里，为神鼓瑟候湘君。
临安谣
临安人（宋代）

满头青，都是假。
这回来，不作耍。
好事近 赠笑倩
张炎（宋代）

葱倩满身云，酒晕浅融香颊。水调数声娴雅，把芳心偷说。

风吹调带下阶迟，惊散双蝴蝶。佯捻花枝微笑，溜晴波一瞥。
登北楼作
马春田（清代）

宣州治冠陵阳顶，百尺层楼出此巅。宛水无声流槛外，敬亭如画落檐前。

去天一握宜晴雨，拔地千寻瞰井廛。为诵玄晖闲坐句，高深旷望似当年。
送顾非熊及第归茅山
厉玄（唐代）

故山登第去，不似旧归难。帆卷江初夜，梅生洞少寒。

采薇留客饮，折竹扫仙坛。名在仪曹籍，何人肯挂冠。
临江仙（贺默轩）
刘辰翁（宋代）

旧日诗肠论斗酒，风流怀抱如倾。几年不听渭城声。尊前无贺老，卷里少弥明。

闻说语言都好，便应步履全轻。长生第一是风僧。额前书八十，能说又能行。
新燕
齐己（唐代）

燕燕知何事，年年应候来。却缘华屋在，长得好时催。

花外衔泥去，空中接食回。不同黄雀意，迷逐网罗媒。
宫词 其六十三
赵佶（宋代）

绣栭丹栱尽瑰材，百步回廊锦帐开。万炬绛纱星粲粲，拱环翠碧下楼台。
木兰花慢·几临流送远
吴文英（宋代）

几临流送远，渐荒落、旧邮亭。念西子初来，当时望眼，啼雨难晴。娉婷。素亭共载，到越吟、翻调倚吴声。得意东风去棹，怎怜会重离轻。云零。梦绕浮觞，流水畔、叙幽情。恨赋笔分携，江山委秀，桃李荒荆。经行。问春在否，过汀洲、暗忆百花名。莺缕争堪细折，御黄堤上重盟。
偈二首
释安民（宋代）

三面狸奴手捉月，两头白牯脚拏烟。
戴冠碧兔立庭柏，脱壳乌龟飞上天。
秋夕
释昭符（宋代）

又是听猿吟，如何恨更深。
每因多病日，减却少年心。
冻鹤连崖雪，愁人半夜碪。
故园阻兵革，消息遣谁寻。
骢马
沈佺期（唐代）

西北五花骢，来时道向东。四蹄碧玉片，双眼黄金瞳。

鞍上留明月，嘶间动朔风。借君驰沛艾，一战取云中。